CAFÉ VIKING, NØRREBRO (ekstrabladet.dk): Det har været planlagt hele dagen. Dansk Folkepartis formand Pia Kjærsgaard har siden i formiddag ønsket at lægge vejen forbi disse dages mest omtalte værtshus Café Viking på Nørrebro.

Mødet, der skulle vise Pia Kjærsgaards uforbeholdne støtte til den 67-årige værtshusejer Jane Pedersen for at stå frem og nægte at lade sig knægte af lokale banders afpresningsmetoder, var fastsat til kl. 16. Men for kort tid siden faldt det hele til jorden.

Pia ikke velkommen hos mig

Årsagen var dog ikke den afgående formands travle politikerkalender. Grunden til det aflyste møde skyldes den principfaste Jane Pedersen selv. Så snart hun fik nys om, at Pia Kjærsgaard havde planer om at dukke op på Ægirsgade, smækkede hun bogstaveligt talt døren i.

- Pia K. skal ikke komme på mit værtshus. Det her drejer sig ikke om racisme. Det handler om retfærdighed. Hun er alt for rascistisk til mig, fortæller hun prompte til ekstrabladet.dk, som her til eftermiddag var på visit på Viking'en.

Læs også: Jane er lykkelig: Satte rekord på Café Viking

Fik ondt i maven over Pias besøg

Pia Kjærsgaard har ved tidligere lejligheder nærmest måtte flygte ud af bydelen og viser sig sjældent på Nørrebro - i hvert fald ikke uden mandsopdækning af politi og PET-folk.

Jane Pedersen har selv hele dagen været optaget af at udtale sig til div. medier. Først for lidt under en time siden vendte hun tilbage til sin arbejdsplads, hvor en af Kjærsgaards pressemedarbejdere ventede for at kunne varsko DF-formanden.

- Jeg havde forsøgt at få fat i dem på Christiansborg for at fortælle, at jeg ikke ville have hende på besøg. Men vi kom aldrig igennem. Så jeg har først fået det aflyst nu her, da jeg mødte pressemedarbejderen. Jeg fik helt ondt i maven ved tanken om, at hun skulle komme, lyder det ærligt fra Jane Pedersen.

Læs også: Stenkast og rudeknusning: Værtshuse afpresses

Ville bare aflevere en blomst

DF's pressechef Søren Søndergaard oplyser her til eftermidag til ekstrabladet.dk, at Pia Kjærsgaard har fået to forklaringer på, hvorfor hun ikke er velkommen på beværtningen. Den ene går på, at Jane ikke er enig i Pias synspunkter. Den anden går på, at Jane frygter, hvad et besøg fra Pia Kjærsgaard - og bodegaen - på Nørrebro vil betyde rent sikkerhedsmæssigt.

- Og Pia respekterer naturligvis beslutningen fuldt ud. Hun ville trods alt bare aflevere en blomst, lyder det fra pressechefen.

Øllager fyldt op igen

Siden Jane Pedersen i går stod frem har støtten fra nær og fjern været mere end massiv. 300 personer besøgte i aftes værtshuset, som i sidste ende løb tør for øl. Blandt andet var Enhedslistens Pernille Skipper blandt gæsterne. Men fra den anden fløj forbliver ølhanen altså lukket.

Den massive strøm af gæster i går tørlagde i nat værtshuset, så gæsterne - der stod helt ude på gaden - måtte proviantere hos den lokale købmandskiosk. Dette skulle der dog være rådet bod på i dag.

- Vi har masser af øl og hentet mere øl i dag. Så i aften løber vi ikke tør, siger en meget, meget glad men også træt værtshusejer.